Karen Hækkerup (S), 2011-10-26:
Jeg vil sige, at jeg tager det her så alvorligt, som man overhovedet kan, for vi har næsten ingen børn i vores samfund, der har det mere skidt end dem, som vi her taler om, nemlig børnene fra Grønland.
Så det er rigtig, rigtig vigtigt, at vi løser problemet på en ordentlig måde, at vi er fælles om at tage ansvar for at løse det.
Derfor har jeg rakt ud til min ministerkollega i Grønland for at finde nogle løsninger på spørgsmålet om underretning, og jeg vil gerne lige ridse op, hvad jeg så konkret vil gøre herhjemme.
Der er nogle kommuner, der har meget godt kendskab til grønlændere, og der er nogle, der ikke har særlig meget kendskab.
Det er meget forskelligt, hvor gode de er til at håndtere det, og derfor synes jeg, det er vigtigt, at vi får en læringsproces i gang, så eksemplerne fra de steder, hvor man har været rigtig gode til at håndtere en integratonsindsats for dem, der kommer fra Grønland, kommer ud i de andre kommuner.
Derfor vil jeg indgå et samarbejde med Kommunernes Landsforening, ligesom jeg i øvrigt vil gøre det med de organisationer og ngo'er, der har arbejdet på det her felt, for det er der jo heldigvis mange, der har gjort.
Når jeg så har fået sat de folk sammen og fået afdækket, hvilke behov der er og hvilke indsatser der er behov for, vil jeg lægge op til en samlet plan, som jeg håber kan komme på satspuljen, som altså er en del af finansloven.
Jeg vil gerne sige, at regeringen har lagt noget vanvittig ambitiøst på bordet her.
Vi siger, at vi vil have en reform af hele området, men vi er trådt til for 3 uger siden, og vi bliver nødt til at have lov til at lave vores lovforslag og samle de elementer, der skal til, så vi sikrer, at vi gør det på den bedst mulige måde.
Jeg tror ikke, at der er nogen, der ønsker sig, at man skal haste noget igennem, fordi det nu skal se ud, som om man er kommet ud af ferietøjet, som jeg i øvrigt ikke tror der er nogen i det her Folketing der har været i i hele 2011; det føles i hvert fald ikke sådan.
Vi tager den her opgave rigtig, rigtig alvorligt.
Vi bliver nødt til at sørge for, at når vi skal hjælpe børn, der har det svært, svigter vi dem ikke.
Når vi ikke skal svigte dem, bliver vi nødt til at sørge for, at det er de rigtige modeller og de rigtige ting, vi griber fat i, og det kræver altså, at man tænker sig om, og at man også har tid til at arbejde med de forskellige modeller, der er.
Jeg vil gerne sige, at vi har set mange sager, som har bekræftet os i, at der er behov for at få lavet en reform på det her område.
Vi skal gå ind og kigge på tilsyn med de her plejefamilier, og derfor er det også noget af det, som vi vil tage fat på.
Jeg synes, det er ekstremt vigtigt, når vi taler om udsatte børn og børn, som altså har behov for samfundets hjælp og opbakning, at vi så gør alt, hvad vi kan for at give dem de bedste rammer og de mest trygge forhold for at skabe en udvikling, der gør, at de også kan få et godt liv som voksne.
Derfor er det med at give de her børn lige muligheder for at få et godt liv ekstremt vigtigt for regeringen, og det er også noget, der betyder noget i forhold til tilsyn på de her steder.
Vi bliver nødt til at gøre alt, hvad vi kan for at sikre os, at der ikke sker svigt, når vi fratager forældrene myndigheden over og muligheden for at holde øje med deres børn og lader andre i myndighedernes regi passe den funktion.